|  |  |
| --- | --- |
| **Dia** | **Taustatietoa[[1]](#footnote-1)** |
| 1.  EU  Asukkaat  Euroopan unioni  Ainoa laatuaan  "Maailmanrauha voidaan turvata vain luovin ponnisteluin, joilla pystytään vastaamaan rauhaan kohdistuviin uhkiin."  Robert Schuman, 1950 | 1.  Tässä esityksessä selitetään lyhyesti, mikä EU on, kerrotaan siitä joitakin kiinnostavia perustietoja ja kuvataan, miten se on vuosien saatossa muuttunut ja kehittynyt.  Millainen on EU:n organisaatiorakenne?  Euroopan unioni ei ole kansainvälinen järjestö eikä tarkkaan ottaen myöskään hallitustenvälinen järjestö.  EU:sta tekee ainutlaatuisen se, että se ei ole itsessään organisaatio tai järjestö vaan joukko toimielimiä, virastoja ja muita elimiä, jotka ajavat samoja tavoitteita ja toimivat saman lipun alla.  Sen rakenteeseen ovat vaikuttaneet olosuhteet, joissa se on kehittynyt, sekä sen perustajien päämäärät ja ihanteet.  Idea Euroopan yhdentymisestä syntyi toisen maailmansodan jälkimainingeissa. Tavoitteena oli ennen kaikkea varmistaa rauha asettamalla asevarustelussa tarvittava hiili- ja terästuotanto yhteisvalvontaan. Vuosikymmenten kuluessa jäsenmaat alkoivat tehdä yhteistyötä, yhdistää resurssejaan ja jakaa päätösvaltaa aloilla, joilla yhteisistä ratkaisuista on hyötyä. Tämä suuntaus jatkuu edelleen monilla aloilla, kuten ilmastonmuutoksen torjunnassa, kansainvälisessä kaupassa ja yhteiskunnan digitalisaatiossa. |
| 2.  EU  Asukkaat  EU on ainutlaatuinen taloudellinen ja poliittinen unioni  27 maata  447 miljoonaa asukasta | 2.  Käytännössä EU on **27 maan** taloudellinen ja poliittinen yhteisö, johon kuuluu noin **447 miljoonaa ihmistä**. Se on ainutlaatuinen koko maailmassa.  EU on jo yli 60 vuoden ajan edistänyt jäsenmaidensa yhteistyötä. Se on tukenut elintason nousua, toteuttanut yhteishankkeita, kuten **euron** ja **sisämarkkinat**, ja hakenut ratkaisuja yhteisiin suurhaasteisiin, kuten ilmastonmuutokseen, koronaviruspandemiaan ja digitaaliseen siirtymään.  Lisää tilastoja osoitteessa <https://ec.europa.eu/eurostat/data/database>. |
| 3.  EU  Monimuotoisuus  **Tiedätkö?**   1. Missä EU-maassa asuu eniten alle 15-vuotiaita? 2. Missä EU-maassa ulkomaalaisten osuus väestöstä on suurin? 3. Missä maassa on vahvin luottamus EU:hun? 4. Kuinka suuri osuus EU:n väestöstä asuu maaseutualueilla? 5. Kuinka suuri osuus EU:n väestöstä osaa useampaa kuin yhtä kieltä? | 3.  EU:ssa asuu noin 447 miljoonaa ihmistä, ja se on kulttuuriltaan maailman monimuotoisimpia alueita. Sen asukkaat edustavat monia eri kielellisiä, etnisiä, uskonnollisia ja sosioekonomisia ryhmiä. Nämä kysymykset ja vastaukset antavat joitakin esimerkkejä siitä, miltä tämä moninaisuus näyttää tilastojen valossa.  Vastaukset:  1) Ranskassa: 11 991 684 (vuonna 2021).  2) Luxemburgissa: 47 % (vuonna 2022). (Ks. <https://ec.europa.eu/eurostat/web/interactive-publications/demography-2023#expandable-example-content> )  3) Luottamus on vahvin Maltalla (71 % väestöstä) ja heikoin Ranskassa (34 % väestöstä). Lähde: [Eurobarometri 2022](https://europa.eu/eurobarometer/surveys/detail/2693) (ks. julkaisu Standard Eurobarometer 97 - Summer 2022 - First results).  Muiden maiden tulokset (EU:hun luottavien vastaajien prosenttiosuus):  Kreikka – 37 %  Kroatia – 42 %  Kypros – 42 %  Tšekki – 43 %  Itävalta – 44 %  Slovakia – 44 %  Slovenia – 44 %  Italia – 46 %  Viro – 48 %  Saksa – 49 %  Bulgaria – 49 %  Espanja – 50 %  Alankomaat – 52 %  Romania – 54 %  Belgia – 55 %  Unkari – 56 %  Latvia – 56 %  Irlanti – 58 %  Luxemburg – 60 %  Suomi – 60 %  Ruotsi – 61 %  Puola – 64 %  Tanska – 65 %  Portugali – 68 %  Liettua – 69 %  4) 25,2 % (vuonna 2021). 38,9 % väestöstä asui kaupungeissa ja 35,9 % muissa taajamissa [[lähde: Eurostat](https://ec.europa.eu/eurostat/statistics-explained/index.php?title=Urban-rural_Europe_-_introduction#Introduction_to_territorial_typologies)]  5) 64,6 % vuonna 2016. [[lähde: Eurostat (tilasto **päivitetään** toukokuussa 2024)](https://ec.europa.eu/eurostat/statistics-explained/index.php?title=Foreign_language_skills_statistics)]  Lisätietoja EU:n väestöstä: <https://ec.europa.eu/eurostat/cache/digpub/demography/index.html?lang=en> |
| 4.  EU  Kielet  Kansojen yhteisö  24 virallista kieltä | 4.  EU-maiden kielet ovat olennainen osa sen kulttuuriperintöä. Tästä syystä EU pitää tärkeänä, että sen ohjelmissa ja toimielinten työssä tuetaan monikielisyyttä.  Monikielisyyden vaaliminen on ollut EU:n keskeinen periaate alusta lähtien. EU:lla on **24 virallista kieltä**.  EU:n toimielinten kielipolitiikasta säädetään [asetuksessa N:o 1](https://eur-lex.europa.eu/legal-content/FI/TXT/?uri=CELEX%3A01958R0001-20130701), jonka mukaan toimielimillä on 24 virallista kieltä ja työkieltä.  [Eurooppa-neuvoston](https://european-union.europa.eu/institutions-law-budget/institutions-and-bodies/institutions-and-bodies-profiles/european-council_fi) ja [Euroopan unionin neuvoston](https://european-union.europa.eu/institutions-law-budget/institutions-and-bodies/institutions-and-bodies-profiles/council-european-union_fi) kokoukset tulkataan kaikille virallisille kielille. [Euroopan parlamentin monikielisyyspolitiikan](https://www.europarl.europa.eu/about-parliament/fi/organisation-and-rules/multilingualism) mukaisesti parlamentin jäsenillä on istunnoissa puhuessaan oikeus käyttää mitä tahansa EU:n virallista kieltä.  Kansalaisilla on **oikeus saada tietoa EU:n toimista** sekä ottaa yhteyttä EU-elimiin ja saada niiltä vastauksia kaikilla virallisilla kielillä.  Lisäksi [EU:n säädökset](https://eur-lex.europa.eu/homepage.html?locale=fi) ja niiden [tiivistelmät](https://eur-lex.europa.eu/browse/summaries.html?locale=fi) ovat saatavilla kaikilla EU:n virallisilla kielillä. |
| 4.1.  Osaako nimetä vähintään 5 EU:n virallista kieltä äidinkielesi lisäksi?  Mitkä kolme kirjaimistoa ovat virallisesti käytössä EU:ssa?  [Tietoa ja ääninäytteitä EU:n virallisista kielistä](https://europa.eu/european-union/about-eu/eu-languages_fi) | 4.1.  EU:n viralliset kielet:  bulgaria, englanti, espanja, hollanti, iiri, italia, kreikka, kroaatti, latvia, liettua, malta, portugali, puola, ranska, romania, ruotsi, saksa, slovakki, sloveeni, suomi, tanska, tšekki, unkari ja viro.  EU:ssa ovat virallisesti käytössä  latinalainen, kyrillinen ja kreikkalainen kirjaimisto. |
| 5.  EU  Perustajat ja kehittäjät | 5.  EU:n historiaan ovat vaikuttaneet monet visionääriset johtajat, joiden ansiosta unioni on kehittynyt nykyiseen muotoonsa.  Heihin kuuluu muun muassa poliitikkoja, vastarintataistelijoita ja lainoppineita, joilla on ollut yhteinen päämäärä: rauhanomainen, yhtenäinen ja vauras Eurooppa.  Tässä mainitaan vain joitakin keskeisiä EU:n kehittäjiä. Lisää henkilökuvia: <https://europa.eu/european-union/about-eu/history/eu-pioneers_fi> |
| 5.1.  **Simone Veil**  ***Entinen keskitysleirivanki ja ensimmäinen nainen Euroopan parlamentin puhemiehen tehtävässä*** | 5.1.  Simone Veil selviytyi hengissä natsien keskitysleireiltä. Lapsuuden traumaattiset sota-ajan kokemukset vaikuttivat siihen, että Veil sitoutui ajamaan Euroopan yhtenäisyyttä koko elämänsä ajan.  **Elämä ja teot**  Veilin poliittinen ura alkoi hänen valmistuttuaan juristiksi. Vuonna 1974 hänestä tuli Ranskan hallituksen terveysministeri Valéry Giscard d’Estaingin presidenttikaudella.  Pian nimityksensä jälkeen Veil ryhtyi taisteluun saadakseen abortin laillistetuksi Ranskassa. Hän onnistui siinä vasta saatuaan kansalliskokouksen opposition tuen, ja aborttilaki tuli voimaan 1975. Sitä pidettiin merkittävänä saavutuksena ja laki tunnettiin yleisesti Veil-lakina (”la loi Veil”).  **Eurooppalainen visio**  Kun presidentti Giscard d’Estaing pyysi Veiliä puolueensa kärkiehdokkaaksi [Euroopan parlamentin](https://european-union.europa.eu/institutions-law-budget/institutions-and-bodies/search-all-eu-institutions-and-bodies/european-parliament_fi) ensimmäisissä suorissa vaaleissa vuonna 1979, Veil tarttui tilaisuuteen.  Hänet valittiin Euroopan parlamenttiin, joka nosti hänet parlamentin puhemieheksi. Näin Veilistä tuli ensimmäisen suorilla vaaleilla valitun Euroopan parlamentin puhemies ja ensimmäinen nainen EU-toimielimen johdossa. Kaksi vuotta myöhemmin hänelle myönnettiin [Kaarle Suuri -palkinto](https://www.karlspreis.de/en/charlemagne-prize/origin) tunnustuksena ansioista Euroopan yhtenäisyyden edistämisessä. |
| 5.2.  **Jean Monnet**  ***Yhdistävä voima EU:n perustamisen taustalla*** | 5.2.  Ranskalainen talousasiantuntija ja poliitikko Jean Monnet omistautui Euroopan yhdentymiselle. Schumanin suunnitelma, Ranskan ja Saksan hiili- ja terästuotannon asettaminen yhteiseen valvontaan, on saanut innoituksensa Monnet’n ajatuksista.  **Elämä ja teot**  Ensimmäisen maailmansodan syttyessä vuonna 1914 Monnet otti yhteyttä Ranskan hallitukseen ja ehdotti sotatarvikekuljetusten tiiviimpää yhteensovittamista Ranskan liittolaisten kanssa. Myöhemmin Monnet nimitettiin vasta perustetun Kansainliiton varapääsihteeriksi vuonna 1919. Vuonna 1943 Monnet’sta tuli Ranskan kansallisen vapautuskomitean jäsen. Kyse oli Ranskan hallituksesta, joka toimi maanpaossa Algerissa. Tuolloin Monnet ilmaisi ensimmäistä kertaa selkeästi näkemyksensä eurooppalaisten maiden muodostamasta unionista, joka varmistaisi rauhan säilymisen.  **Eurooppalainen visio**  Kansainväliset jännitteet kasvoivat sodan jälkeen, ja Monnet’n mielestä oli tullut aika pyrkiä kohti Euroopan yhdistymistä. Hän alkoi kollegoineen työstää ajatusta Euroopan yhteisöstä. Ranskan ulkoministeri Robert Schuman antoi Ranskan hallituksen nimissä Schumanin julistuksen 9. toukokuuta 1950.  Julistuksen oli pannut alulle ja laatinut Jean Monnet, ja siinä ehdotettiin Saksan ja Ranskan kaiken hiili- ja terästuotannon asettamista yhteisen korkean viranomaisen valvontaan. Tausta-ajatuksena oli, että jos kaksi Euroopan vaikutusvaltaisinta valtiota hoitaisivat yhdessä kyseisten tuotteiden tuotannon, sotia ei enää syttyisi. |
| 5.3.  **Ursula Hirschmann**  ***Fasismin vastustaja ja eurooppalaisen federalismin puolestapuhuja*** | 5.3.  Ursula Hirschmann syntyi syyskuussa 1913 keskiluokkaiseen juutalaisperheeseen Berliinissä. Vuonna 1932 hän liittyi sosiaalidemokraattisen puolueen nuorisojärjestöön vastustaakseen natsien vallan lisääntymistä. Hirschmann tapasi nuoren italialaisen filosofin ja sosialistin Eugenio Colornin ja avioitui tämän kanssa. Hirschmann alkoi toimia aktiivisesti Italian salaisessa fasisminvastaisessa vastarintaliikkeessä.  **Elämä ja teot**  Kun Colorni pidätettiin ja hän joutui vangiksi Ventotenen saarelle, Hirschmann seurasi puolisoaan.  Ventotenessä he tapasivat Ernesto Rossin ja Altiero Spinellin, jotka yhdessä kirjoittivat vuonna 1941 Ventotenen manifestin ”vapaan ja yhtenäisen Euroopan puolesta”. Ventotenen manifestin julkaisemista pidetään eurooppalaisen federalismin alkuna. Manifesti sai paljon lukijoita italialaisten vastarintataistelijoiden keskuudessa.  **Eurooppalainen visio**  Manifestissa haluttiin tehdä pesäero menneisyyteen ja luoda Eurooppaan uusi poliittinen järjestelmä ja toteuttaa suuri yhteiskunnallinen uudistus. Hirschmann salakuljetti manifestin Italian mantereelle ja auttoi sen levittämisessä.  Lähdettyään Ventotenestä Hirschmann saapui Milanoon ja perusti yhdessä muiden aktivistien kanssa eurooppalaisen federalistisen liikkeen (Movimiento Federalista Europeo) vuonna 1943. Fasistien murhattua Colornin Hirschmann pakeni Sveitsiin. Hän oli mukana järjestämässä federalistien ensimmäistä kongressia Pariisissa vuonna 1945.  Hirschmannin poliittinen toiminta ei päättynyt toiseen maailmansotaan. Vuonna 1975 hän perusti Brysseliin Femmes pour l’Europe -järjestön (Naiset Euroopan puolesta). |
| 5.4.  **Robert Schuman**  ***Euroopan yhdentymisen arkkitehti*** | 5.4.  Robert Schuman osallistui toisessa maailmansodassa aktiivisesti Ranskan vastarintaliikkeen toimintaan ja joutui natsien vangiksi. Ennen sotaa Schuman oli mukana politiikassa Ranskan parlamentin jäsenenä. Sodan jälkeen Schuman toimi monissa korkean tason tehtävissä Ranskassa ja laati kuuluisan [Schumanin julistuksen](https://european-union.europa.eu/principles-countries-history/history-eu/1945-59/schuman-declaration-may-1950_fi) Euroopan yhdistämiseksi ja tulevien sotien estämiseksi.  **Elämä ja teot**  Schuman syntyi Luxemburgissa Saksan kansalaisena, mutta hänestä tuli ranskalainen vuonna 1919, kun Elsass-Lothringenin alue, jossa Schuman asui, palautettiin Ranskalle. Toisen maailmansodan aikana Ranskan maanpaossa oleva johtaja Charles de Gaulle kutsui Schumanin Lontooseen toimimaan pakolaishallituksessa.  Sodan jälkeen Schuman palasi kansalliseen politiikkaan ja toimi monissa korkea-arvoisissa tehtävissä sekä pääneuvottelijana tärkeissä sopimuksissa ja aloitteissa. Niistä mainittakoon Euroopan neuvosto, Marshall-ohjelma ja Nato, joilla kaikilla pyrittiin lisäämään länsiliiton maiden välistä yhteistyötä sekä yhdistämään Eurooppa.  **Eurooppalainen visio**  Schuman laati yhdessä Jean Monnet’n kanssa maailmankuulun Schumanin suunnitelman. Suunnitelma julkaistiin 9. toukokuuta 1950. Tätä päivää pidetään nykyään Euroopan unionin syntyhetkenä, ja sitä juhlistetaan vuosittain [Eurooppa-päivänä](https://european-union.europa.eu/principles-countries-history/symbols/europe-day_fi). Suunnitelmaan liittyneessä puheessaan Schuman esitti aseteollisuuden tärkeimpien raaka-aineiden, hiilen ja teräksen, tuotannon asettamista yhteiseen valvontaan. Perusajatuksena oli, että jos hiilen ja teräksen tuotanto ei olisi minkään yksittäisen valtion määräysvallassa, mikään valtio ei voisi myöskään aloittaa sotaa. |
| 6.  EU  Symbolit  Miten hyvin tunnet EU:n symbolit? |  |
| 6.1.  Mikä on EU:n tunnussävelmän nimi? | 6.1. |
| 6.2.  ***Oodi ilolle*** | 6.2.  Melodia on peräisin Ludwig van Beethovenin yhdeksännestä sinfoniasta, jonka hän sävelsi Itävallassa vuonna 1823. Hymniä käytetään paitsi EU:n myös koko Euroopan symbolina. Friedrich Schillerin runo kuvastaa idealistista näkemystä ihmiskunnan veljeydestä. Tämä hymni otettiin EU:n tunnukseksi maaliskuussa 1985. |
| 6.3.  Montako tähteä on EU:n lipussa? | 6.3. |
| 6.4.  **12 tähteä** | 6.4.  EU:n lipussa on sinisellä pohjalla kahdentoista kullanvärisen tähden muodostama ympyrä. Tähdet symboloivat Euroopan kansojen välistä yhtenäisyyttä, solidaarisuutta ja sopusointua. Lipun tähtien määrä ei liity jäsenmaiden määrään. Ympyrä kuvastaa yhtenäisyyttä. Lipun on laatinut ja hyväksynyt Euroopan neuvosto vuonna 1955, ja siitä tuli EU:n virallinen lippu vuonna 1985. |
| 6.5.  Milloin vietetään Eurooppa-päivää? Kyseessä on merkittävän julistuksen vuosipäivä. |  |
| 6.6.  **9. toukokuuta**  *Eurooppa-päivä* | 6.6.  Eurooppa-päivä (9. toukokuuta) on Euroopan rauhan ja yhtenäisyyden päivä. Robert Schuman luki 9.5.1950 historiallisen julistuksensa, jossa esitettiin Eurooppaan uudenlaista poliittista yhteistyötä. |
| 6.7.  Mikä on EU:n tunnuslause, jossa kiteytyy Euroopan yhdentymisen perusidea? |  |
| 6.8.  **Moninaisuudessaan yhtenäinen**  *EU:n tunnuslause* | 6.8.  EU:n tunnuslause – ”moninaisuudessaan yhtenäinen” – viittaa siihen, että eurooppalaiset, jotka edustavat monia erilaisia kulttuureja, perinteitä ja kieliä, tekevät yhdessä työtä maanosansa rauhan ja vaurauden eteen. |
| 6.9.  Mikä maksuväline helpottaa asiointia, kun matkustat EU-maasta toiseen? |  |
| 6.10.  **Euro** | 6.10.  Euro on virallinen rahayksikkö 20 EU-maassa (joita on yhteensä 27). Se on konkreettinen todiste Euroopan maiden yhteistyöstä. Euroseteleiden ja -kolikoiden käyttöönotto vuonna 2002 oli kaikkien aikojen suurimpia logistisia operaatioita Euroopassa. |
| 7.  EU  Arvot  Miten ne näkyvät käytännössä? | 7.  Vaikka EU on kulttuuriltaan moninainen, sen jäsenmailla ja kansoilla on yhteiset arvot, jotka yhdistävät niitä. |
| 7.1.   * ihmisarvo * vapaus * demokratia * tasa-arvo * oikeusvaltio * ihmisoikeudet | 7.1.  EU perustuu seuraaville arvoille, jotka ovat **olennainen osa eurooppalaista elämäntapaa**:   * ihmisarvo * vapaus * demokratia * tasa-arvo * oikeusvaltio * ihmisoikeudet   Nämä arvot on vahvistettu Lissabonin sopimuksessa ja EU:n perusoikeuskirjassa.  Ihmisarvo: Ihmisarvo on loukkaamaton, ja sitä on kunnioitettava ja suojeltava kaikissa tilanteissa. Se on kaikkien perusoikeuksien perusta.  Vapaus: Yksilönvapaudet, kuten yksityiselämän kunnioittaminen, sananvapaus, ajatuksen, uskonnon ja tiedonvälityksen vapaus sekä kokoontumisvapaus, on suojattu EU:n perusoikeuskirjalla. Käytännön esimerkkinä tästä on kansalaisten oikeus liikkua ja oleskella vapaasti EU:n alueella.  Demokratia: EU:n toiminta perustuu edustukselliseen demokratiaan. EU:n kansalaisilla on tietyt poliittiset oikeudet. Esimerkiksi kaikilla aikuisilla EU:n kansalaisilla on oikeus asettua ehdokkaaksi ja äänestää Euroopan parlamentin vaaleissa. Heillä on tämä oikeus joko asuinmaansa tai kotimaansa vaaleissa.  Tasa-arvo: Kaikilla kansalaisilla on yhdenvertaiset oikeudet lain edessä. Sukupuolten tasa-arvon periaate on EU:n kaikkien toimien perustana kaikilla aloilla. Käytännön esimerkkejä tästä ovat sukupuolten palkkatasa-arvon periaate (Rooman sopimus, 1957) ja EU-kansalaisten kansalaisuuteen perustuvan syrjinnän kielto (Lissabonin sopimus, 2009).  Oikeusvaltio: EU:n toiminta perustuu oikeusvaltioperiaatteeseen. Kaikkien EU:n toimien lähtökohtana ovat sopimukset, jotka sen jäsenmaat ovat hyväksyneet vapaaehtoisesti ja demokraattisesti. Lakia ja oikeutta ylläpitää riippumaton oikeuslaitos. EU-maat ovat antaneet lopullisen tuomiovallan Euroopan unionin tuomioistuimelle, jonka tuomioita kaikkien on noudatettava.  Ihmisoikeudet: Ihmisoikeuksia suojataan EU:n perusoikeuskirjalla. Perusoikeuksien mukaan ketään ei saa syrjiä sukupuolen, rodun tai etnisen alkuperän, uskonnon tai vakaumuksen, vammaisuuden, iän tai sukupuolisen suuntautumisen perusteella. Perusoikeuksiin kuuluu myös oikeus henkilötietojen suojaan ja oikeussuojaan. |
| 8.  EU  Maat  *Yhteistyötä yli rajojen*  **Euroopan unionissa on 27 jäsenmaata.**  **EU:n 27 jäsenmaan lisäksi**  Norja, Islanti, Sveitsi ja Liechtenstein ovat mukana EU:n sisämarkkinoilla.  **Schengen-alueeseen** kuuluu 23 EU-maata ja 4 EU:n ulkopuolista maata. Tämän alueen sisäisillä rajoilla ei ole passintarkastuksia. | 8.  EU:n yhteiset arvot näkyvät sen kansalaisten oikeuksissa.  EU-maiden kansalaiset voivat matkustaa ja oleskella vapaasti unionin alueella. EU:n lainsäädäntö takaa heille tietyt oikeudet ja tietyn suojan.  He voivat myös äänestää ja asettua ehdolle Euroopan parlamentin vaaleissa.  Andorra, Monaco, San Marino ja Vatikaani eivät kuulu Euroopan yhteisöihin, vaikkakin ne Andorraa lukuun ottamatta sijaitsevat Schengen-alueella. Kaikilla näillä mailla on kahdenväliset suhteet EU:hun ja muihin maihin.  Sveitsi ei kuulu EU:hun eikä Euroopan talousalueeseen (ETA). Se on tehnyt EU:n kanssa noin 100 kahdenvälistä sopimusta, jotka sisältävät muun muassa monia sisämarkkinasäännöksiä ja mahdollistavat Sveitsin kuulumisen Schengen-alueeseen.  --  **EU:n 27 jäsenmaan lisäksi**  Norja, Islanti, Sveitsi ja Liechtenstein ovat mukana EU:n sisämarkkinoilla.  Tämä tarkoittaa sitä, että myös niissä sovelletaan henkilöiden, tavaroiden, palvelujen ja rahan vapaan liikkuvuuden periaatetta.  Myös EU-kansalaisilla on vastaavat oikeudet näissä neljässä maassa.  --  **Schengen-alueeseen** kuuluu 23 EU-maata ja 4 EU:n ulkopuolista maata. Alueen sisäisillä rajoilla ei ole passintarkastuksia.  Tämä tarkoittaa sitä, että ihmiset voivat ylittää näiden maiden väliset rajat passia näyttämättä. |
| 9.  EU  Maat  Euroopan yhdentyminen  1958  Vuonna **1958** Ranska, Saksa, Italia, Alankomaat, Belgia ja Luxemburg perustivat **Euroopan yhteisön** Rooman sopimuksella.  Tavoitteena oli varmistaa rauha ja vapaus sekä edistää talouskehitystä. | 9.  Seuraavaksi tarkastellaan EU:n laajentumishistoriaa ja seurataan, minä vuosina eri maista tuli EU:n jäseniä.  Yhdentymiskehitys alkoi Rooman sopimuksesta, jonka allekirjoittivat seuraavat 6 maata:   1. Belgia 2. Saksa 3. Ranska 4. Italia 5. Luxemburg 6. Alankomaat |
| 10.  1973  Vuonna **1973** Euroopan yhteisöön liittyivät **Irlanti**, **Tanska** ja **Yhdistynyt kuningaskunta**\* .  \* Yhdistynyt kuningaskunta erosi EU:sta vuonna 2020. | 10.  [Esitystä pitäessäsi voit pyytää kuulijoita kertomaan muistojaan ajalta, jolloin heidän kotimaansa liittyi EU:hun.] |
| 11.  1981  Vuonna **1981** **Kreikka** liittyi Euroopan yhteisön jäseneksi, mikä vahvisti maan demokratiaa. |  |
| 12.  1986  Vuonna **1986** Euroopan yhteisö laajeni etelään, kun **Espanja** ja **Portugali** liittyivät jäseniksi. |  |
| 13.  1995  Vuonna **1995** Euroopan unionin jäseniksi liittyivät **Suomi**, **Ruotsi** ja **Itävalta**. |  |
| 14.  2004  Vuonna **2004** EU:hun liittyivät Kypros, Latvia, Liettua, Malta, Puola, Slovakia, Slovenia, Tšekki, Unkari ja Viro. Näin maanosa yhdentyi Berliinin muurin murtumisen ja Neuvostoliiton hajoamisen jälkeen. | 14.  EU:hun liittyi 1. toukokuuta 2004 kymmenen maata:   1. Tšekki 2. Viro 3. Kypros 4. Latvia 5. Liettua 6. Unkari 7. Malta 8. Puola 9. Slovenia 10. Slovakia   Jäsenyyskriteereitä olivat mm. oikeusvaltion ja demokratian periaatteiden noudattaminen ja toimiva markkinatalous. |
| 15.  2007  Vuonna **2007** EU:n jäseniksi liittyivät **Bulgaria** ja **Romania**. |  |
| 16.  2013  Vuonna **2013** EU:n jäseneksi liittyi viimeisimpänä maana **Kroatia**. | 16.  Interaktiivinen kartta EU:n laajentumisen vaiheista:  <https://www.europarl.europa.eu/external/html/euenlargement/default_fi.htm> |
| 17.  EU  Maat  Euro ja euroalue  Euro on **20 EU-maan** virallinen rahayksikkö. Nämä maat muodostavat euroalueen. | 17.  Vaikka kaikki edellä mainitut maat kuuluvat Euroopan unioniin, niistä kaikki eivät kuulu euroalueeseen.  Euroalueeseen kuuluvat ne EU-maat, jotka ovat ottaneet euron kansalliseksi valuutaksi.  Euro on konkreettinen merkki **Euroopan yhdentymisestä**, ja se on tuonut monia etuja niin yrityksille kuin kansalaisillekin. Euro on myös **merkittävä valuutta maailmanmarkkinoilla** ja tuo lisäarvoa unionin ulkopolitiikkaan.  Tanskalle on ainoana EU-maana myönnetty erivapaus jäädä euroalueen ulkopuolelle. Euroopan keskuspankki ja Euroopan komissio vastaavat siitä, että euro säilyttää arvonsa ja pysyy vakaana. Ne myös päättävät, millä ehdoilla EU-maat voivat liittyä euroalueeseen.  Euro on maailman toiseksi tärkein valuutta. Kansainvälisessä maksuliikenteessä käytetään euroa ja Yhdysvaltain dollaria suurin piirtein yhtä paljon. Euro on maailman toiseksi yleisin lainanoton, luotonannon ja keskuspankkivarantojen valuutta.  Myös muutama EU:n ulkopuolinen maa käyttää sitä valuuttanaan. |
| 18.  EU  Maat  EU:n laajentuminen  EU:n jäsenyyttä voi hakea mikä tahansa **Euroopan maa**, joka **kunnioittaa EU:n demokraattisia arvoja** ja sitoutuu edistämään niiden toteutumista. | 18.  Maan, joka haluaa liittyä EU:n jäseneksi, on täytettävä EU:n tiukat jäsenyysehdot ja käytävä viralliset jäsenyysneuvottelut.  Viralliset jäsenyysneuvottelut: Ehdokasmaan on hyväksyttävä voimassa oleva EU:n lainsäädäntö, valmistauduttava sen soveltamiseen ja täytäntöönpanoon sekä tehtävä oikeusjärjestelmää, hallintoa, taloutta ja muita aloja koskevia uudistuksia, jotta jäsenyyskriteerit täyttyvät.  Jäsenyyskriteerit (eli "Kööpenhaminan arviointiperusteet") käsittävät mm. seuraavat:  • demokraattinen toimielinjärjestelmä, oikeusvaltio, ihmisoikeudet ja vähemmistöjen kunnioittaminen ja suojelu  • toimiva markkinatalous ja kyky selviytyä kilpailun ja markkinavoimien paineista EU:ssa  • kyky täyttää EU:n jäsenyydestä johtuvat velvoitteet sekä sitoutua unionin poliittisiin päämääriin ja talous- ja rahaliiton tavoitteisiin. |
| 19.  **Ehdokasmaat**   * Albania * Bosnia ja Hertsegovina * Moldova * Pohjois-Makedonian tasavalta * Montenegro * Serbia * Turkki * Ukraina | 19.  Maa voi liittyä EU:n jäseneksi vain, jos se täyttää kaikki **jäsenyyskriteerit**.  Liittymisprosessissa on kolme päävaihetta, joissa on saatava kaikkien EU-maiden hyväksyntä:   * ehdokasmaan aseman myöntäminen * neuvottelut * liittymissopimus.   Laajentumisprosessi hyödyttää sekä unionia että ehdokasmaita, sillä se edistää EU:n naapurialueiden vakautta, demokratiaa ja talouskasvua. |
| 20.  **Mahdolliset ehdokasmaat**   * Kosovo\* * Georgia   \*Tämä nimitys ei vaikuta asemaa koskeviin kantoihin. |  |
| 21.  Erikoisteema:  *Brexit*  **EU:n ja Yhdistyneen kuningaskunnan kauppa- ja yhteistyösopimusta** on sovellettu väliaikaisesti 1.1.2021 alkaen. | 21.  EU:n ja Yhdistyneen kuningaskunnan suhteet ovat muuttuneet suuresti sen jälkeen kun Britannia erosi EU:sta. Koska Yhdistynyt kuningaskunta ei ole enää EU:n jäsen, siitä on tullut EU:hun nähden ns. kolmas maa. Osapuolet ovat luoneet uudenlaiset suhteet, joita ohjaa kauppa- ja yhteistyösopimus.  Sopimuksessa vahvistetaan **etuusjärjestelyt** eri yhteistyöaloilla, joita ovat mm. tavara- ja palvelukauppa, sähköinen kaupankäynti, lento- ja tieliikenne, energia, kalastus, lainvalvonta ja rikosoikeudellinen yhteistyö.  Sopimusta tukevilla säännöillä varmistetaan **tasapuoliset toimintaedellytykset sekä perusoikeuksien kunnioittaminen**.  EU:n ja Yhdistyneen kuningaskunnan kauppa- ja yhteistyösopimukseen sisältyvät  • vapaakauppasopimus, joka mahdollistaa pitkälle menevän yhteistyön talous-, sosiaali-, ympäristö- ja kalastusasioissa  • tiivis turvallisuutta edistävä kumppanuus: uusi kehys lainvalvonta- ja oikeusyhteistyölle rikos- ja siviilioikeuden alalla  • kattava hallintokehys: mahdollisimman suuri oikeusvarmuus yrityksille, kuluttajille ja kansalaisille. |
| 22.  EU  Historia  **Milloin tämä tapahtui?** | 22.  EU on vuosien mittaan joutunut selviämään monenlaisista haasteista, joista on seuraavassa joitakin esimerkkejä.  Tarkempia tietoja EU:n historiasta on seuraavan sivun aikajanalla: [EU:n historia ja merkkihenkilöt | Euroopan unioni (europa.eu)](https://european-union.europa.eu/principles-countries-history/history-eu_fi) |
| 22.1.  **1952**  Kuusi Euroopan maata päätti perustaa yhteisön, jonka oli määrä hallinnoida yhteisesti niiden hiili- ja teräsvaroja. Näin haluttiin estää kilpavarustelu ja aseelliset konfliktit. | 22.1.  **1952**  Kuusi perustajamaata olivat Alankomaat, Belgia, Italia, Luxemburg, Ranska ja Saksa. Euroopan hiili- ja teräsyhteisö aloitti toimintansa vuonna 1952.  Myöhemmin vuonna 1958 nämä maat perustivat Euroopan yhteisön, kun ne allekirjoittivat Rooman sopimuksen (ks. myös dia 9). |
| 22.2.  **1960-luku**  Hyvän talouskehityksen kausi. Kehitystä edisti se, että yhteisön jäsenmaat poistivat tullit keskinäisestä kaupastaan. Ne sopivat myös elintarviketuotannon yhteisestä hallinnoinnista, jotta ruokaa riittäisi kaikille eurooppalaisille. |  |
| 22.3.  **1970-luku**  Yhteisö kasvoi, kun mukaan liittyvät ensimmäiset uudet jäsenmaat: Irlanti, Tanska ja Yhdistynyt kuningaskunta. | 22.3.  Tanska, Irlanti ja Yhdistynyt kuningaskunta liittyivät Euroopan yhteisöjen jäseniksi 1.1.1973. Yhteisöissä on nyt 9 jäsenmaata. Arabivaltioiden ja Israelin välinen sota lokakuussa 1973 käynnistää energia- ja talouskriisin Euroopassa.  Demokratia leviää Euroopassa entistä laajemmalle, kun Kreikan, Portugalin ja Espanjan diktatuurit kaatuvat. Yhteisön aluepolitiikan puitteissa aletaan suunnata huomattavia tukisummia köyhien alueiden työllisyyden ja infrastruktuurin parantamiseen. Euroopan parlamentin vaalit järjestetään ensi kertaa suorana kansanvaalina vuonna 1979. |
| 22.4.  **1980-luku**  Tällä vuosikymmenellä kommunistihallinto romahti useissa Euroopan maissa ja Berliinin muuri murtui Saksassa. | 22.4. |
| 22.5.  **1990-luku**  Näinä vuosina luotiin perusta EU:n kahdelle keskeiselle saavutukselle: ihmisten liikkumisvapaus toteutui Schengenin sopimuksella ja Eurooppaan luotiin sisämarkkinat. | 22.5.  **1990-luku**  Kommunistihallinnon romahdettua Itä- ja Keski-Euroopan maat alkoivat lähentyä muuta Eurooppaa.  Yhä useammat alkoivat kantaa huolta ympäristönsuojelusta ja peräänkuuluttaa eurooppalaista yhteistyötä turvallisuus- ja puolustusasioissa. |
| 22.6.  **2000–2010**  Monet eurooppalaiset alkoivat maksaa ostoksensa euroilla. EU-maat tiivistivät yhteistyötään rikollisuuden torjunnassa. Finanssikriisi koetteli maailmantaloutta. Lissabonin sopimuksella uudistettiin EU:n toimielimiä ja tehostettiin sen työmenetelmiä. | 22.6. |
| 22.7.  **2010–2019**  Maailmanlaajuinen finanssikriisi koetteli EU:ta ja yksi jäsenmaa päätti kansanäänestyksen jälkeen erota unionista. | 22.7.  Maailmanlaajuinen talouskriisi koettelee Eurooppaa. Vuonna 2012 Euroopan unionille myönnetään [Nobelin rauhanpalkinto](https://www.nobelprize.org/prizes/peace/2012/press-release/). Sotien ja levottomuuksien vuoksi kotiseudultaan pakenemaan joutuvat ihmiset hakevat turvaa Euroopasta. EU:n haasteena on varmistaa, että tulijat saavat asianmukaista suojaa ja että heidän ihmisoikeuksiaan kunnioitetaan. Ilmastonmuutos on poliittisen asialistan kärjessä, ja haitallisten päästöjen vähentämisestä sovitaan. Kroatiasta tulee EU:n 28. jäsenmaa vuonna 2013. Vuonna 2016 järjestetyssä kansanäänestyksessä Yhdistynyt kuningaskunta kuitenkin äänestää EU:sta eroamisen puolesta. |
| 22.8.  **Vuodesta 2020 nykypäivään**  EU joutui vastaamaan ennennäkemättömiin haasteisiin, joita aiheuttivat mm. covid-19-pandemia ja Venäjän hyökkäyssota Ukrainassa. | 22.8.  **Tammikuu 2020 – EU:n yhteiset covid-19-pandemian torjuntatoimet**  Covid-19-pandemia aiheuttaa vakavan kansanterveyskriisin ja käynnistää talouden laskusuhdanteen. EU ja sen jäsenmaat tekevät yhteistyötä, jolla tuetaan terveydenhuoltojärjestelmien toimintakykyä, hillitään koronaviruksen leviämistä ja pyritään turvaamaan rokotteiden saanti EU:ssa ja myös sen ulkopuolella. EU-maiden johtajat sopivat rahoituskokonaisuudesta, joka on laajin EU:n talousarviosta koskaan rahoitettu [elpymispaketti](https://commission.europa.eu/strategy-and-policy/recovery-plan-europe_fi). Sen painopiste on vihreässä ja digitaalisessa elpymisessä, mikä on linjassa vuoteen 2050 ulottuvan EU:n [ilmastoneutraaliustavoitteen](https://climate.ec.europa.eu/eu-action/climate-strategies-targets/2050-long-term-strategy_fi) kanssa.  **31.1.2020 – Yhdistynyt kuningaskunta eroaa EU:sta**  Yhdistynyt kuningaskunta eroaa EU:sta 47 vuoden jäsenyyden jälkeen. Tästä alkaa uusi aikakausi maan suhteissa EU:hun.  [EU:n ja Yhdistyneen kuningaskunnan väliset suhteet](https://commission.europa.eu/strategy-and-policy/relations-non-eu-countries/relations-united-kingdom_fi)  **Huhtikuu 2021 – Euroopan tulevaisuuskonferenssi käynnistyy**  EU käynnistää [Euroopan tulevaisuuskonferenssin](https://commission.europa.eu/strategy-and-policy/priorities-2019-2024/new-push-european-democracy/conference-future-europe_fi), joka kestää koko vuoden. Kyseessä on uudenlainen kuulemisprosessi, jossa EU-kansalaiset voivat kertoa toiveitaan ja vaikuttaa siihen, millaiseksi EU kehittyy tulevaisuudessa.  **Helmikuu 2022 – Venäjä hyökkää Ukrainaan**  EU ja sen kansainväliset kumppanit tuomitsevat jyrkästi Venäjän perusteetta ja provosoimatta käynnistämän hyökkäyssodan. EU määrää useaan otteeseen [ankaria pakotteita Venäjälle](https://eu-solidarity-ukraine.ec.europa.eu/eu-sanctions-against-russia-following-invasion-ukraine_fi) ja antaa [Ukrainalle taloudellista, humanitaarista, sotilaallista ja muuta apua](https://eu-solidarity-ukraine.ec.europa.eu/eu-assistance-ukraine_fi). |
| 23.  **© Euroopan unioni 2023**  Jollei toisin mainita, tämän esityksen uudelleenkäyttö on sallittua [CC BY 4.0](https://creativecommons.org/licenses/by/4.0/) -lisenssin nojalla. Sellaisten osien käyttö tai jäljentäminen, jotka eivät ole EU:n omaisuutta, saattaa edellyttää lupaa suoraan asianomaisilta oikeudenhaltijoilta.  Dian 7 kuva, lähde: © Adobe Stock, Jacob Lund |  |

1. Huomaa, että taustaselostuksia ei ole tarkoitettu käytettäviksi sellaisenaan, vaan niissä annetaan lisätietoja, joita voi hyödyntää tarpeen mukaan. Joitakin osia voi huoletta jättää pois, ja vastaavasti omaan esitykseen voi lisätä täydentäviä tietoja ja anekdootteja. [↑](#footnote-ref-1)